Madara spēji piebremzē. Nav laikus pamanījusi zemes ceļu, kas

ved uz lauku mājām. Mašīna viegli palecas un nedaudz sasveras uz

kreisā sāna.

– Kas noticis, mamm? – jautā Lienīte, berzēdama no acīm miegu.

– Gandrīz aizšāvu garām, – pasmejas Madara. – Drīz būsim mājās.

– Mājās? – meita pārjautā.

– Protams. Tu taču zini, ka turpmāk dzīvosim pie krustmātes.

Lienīte nožāvājas, vēlreiz paberzē acis, paveras apkārt.
Vai krustmāte dzīvo mežā?

– Ko tu… Mežam izbrauksim cauri, tad būs lauki un krustmātes

Kates mājas.

Madara uzmanīgi vēro lietavu izdangāto ceļu. Mersedess krietni

nobraukts, tomēr lēkā pa bedrēm kā jauns kazlēns. Taisnība būs mātes

brālim Fredim, kas ieteica pirkt šo auto. Viņa paklausīja, lai gan pašai

šķita, ka laukos noderīgāks būtu džips, bet tik moderna un dārga mašīna

nebija pa kabatai.

– Vai krustmāte priecāsies par mums? – Lienīte grib zināt. – Tu

sacīji, ka uz tavu vēstuli nav atbildējusi.

Bez šaubām, bērns ir satraukts. Pirmo reizi savā negarajā mūžā

brauc uz svešām mājām, kur nu būs jādzīvo. Madarai vienmēr licies, ka sešgadīgā meita ir neparasti zinātkāra, prātīga. Vai nojauš, ka mamma

arī ir nobažījusies?

– Kate ir labs cilvēks. Kāpēc lai nepriecātos? Būs apnicis dzīvot

vienai, – Madara saka, mierinot arī sevi, ne vien meitu.

Patiesībā krustmātei ir ātrs raksturs. Nevar paredzēt, kā sagaidīs

krustmeitu ar bērnu.

Bet kas cits atlika? Mazajā divistabu dzīvoklītī Rīgā pieciem cilvēkiem

par šauru. Kopš vecākā meita Anete apprecējās, bija skaidrs,

ka tam reiz jānotiek. Punktu pielika darba zaudējums Pierīgas vidusskolā,

kur Madara bija nostrādājusi desmit gadus. Kāpēc, samazinot

klašu skaitu, atlaida tieši viņu, nevis jauno puisi, kas vēl nebija beidzis

studijas? No kolēģu aplinkus izmestām piezīmēm viņa noprata, ka students

ir direktores brāļadēls, kuram jāatrod darbs. Ja nebūtu jādzīvo ar

meitas ģimeni, varbūt Madara iestātos par savām tiesībām uz darbu.

Taču pastāvīgie strīdi ar znotu Edvīnu, kurš sevi uzskatīja par dzīvokļa

saimnieku, mocīdams Madaru ar vīzdegunīgām piezīmēm, bija apnikuši.

Par iekrāto naudu viņa no kaimiņa nopirka vecu mersedesu, ko

Fredis saremontēja. Pašas padomju laika volga bija tā nobraukta, ka

labot nebija jēgas, vajadzēja nodot lūžņos. Un nu viņas ir ceļā pie krustmātes

Kates, lai prasītu padomu, ko darīt. Dzīvot lauku mājās vientulīgā

nostūrī meža malā būtu burvīgi, bet vai mātes māsa būs priecīga par

krustmeitu un mazo Lieni? Nav tikušās kopš Anetes kāzām, kad Kate

bija atstājusi kazas un vistu saimi kaimiņienes ziņā, lai dažas dienas

paciemotos.

Pašai nemanot, viņa izbraukusi cauri mežam. Madara baidās par

tiltu, kas ved pāri Rāvupītei. Vai izturēs mašīnas smagumu? Tiltu uzcēla

kolhoza laikā, pāri tam brauca traktori, smagās mašīnas, bet laika

zobs nesaudzē nevienu. Nedod, Dievs, ja notiek nelaime!

Lūk, tur jau spīd krustmātes mājas sarkanais jumts, ko Fredis palīdzēja

uzlikt, bet naudu iedeva Madara. Vecais kārniņu segums bija tik

caurs, ka vietām gaisma spīdēja cauri, dzīvot varēja tikai vienā istabā.

Kopš tā laika pagājuši pieci gadi.

– Mamma, vai tā ir krustmātes māja? – jautā meita, ar pirkstu rādīdama

mājas virzienā.

– Tā pati. Neaizmirsti nobučot krustmāti uz vaidziņa, – Madara

atgādina.

Liene parausta plecus.

– Kāpēc? Es taču viņu nemaz nepazīstu.

Madara silti iesmejas.

– Tu vēl biji pārāk maza, lai atcerētos krustmāti. Bet viņa tevi auklēja,

kad vienu vasaru abas šeit dzīvojām.

Liene paliek domīga. Redzams, ka piepūlē atmiņu, taču atcerēties

neko neizdodas.

Pie upes Madara apstādina mersedesu, izkāpj. Jāapskatās, kādā

stāvoklī ir tilts.

Svaigi riepu nospiedumi liecina, ka te nesen braucis traktors. Tad

par mašīnu nav bēda – izturēs.

Mājas sargs izskrien pretī, sāk aizgūtnēm riet. Melnraibā Kranča

niknums izbiedē meitu.

– Mamm, vai viņš kož? Saki krustmātei, lai piesien! Man bail kāpt

laukā.

– Nebaidies! Tādi krancīši ir skaļi, bet nekož, – Madara mierina

meitu, lai gan pati nav droša, ka nelielais suņuks ir nekaitīgs.

Krustmāte, rokas priekšautā slaucīdama, izraušas no puķu dobes,

kur kuplas galvas spīdina sarkanas dālijas, asteres ņirb kā daudzkrāsains

paklājs un ķeizarkroņi vējā plivina šķeltos ziedus. Smaidīdama

Kate nāk pretī.

– Šorīt celdamās iedomājos par tevi, meitiņ, – viņa apskauj krustmeitu.

– Atcerējos, ka aizmirsu iedot Kārlim vēstuli, lai nodod pastā.

Uzrakstīju tūliņ, kad saņēmu tavējo. Atmiņa sākusi streikot, – viņa

saka.

Madara pabīda uz priekšu Lieni.

– Sasveicinies ar Kates tanti!

Liekas, pavecā sieva tikai tagad pamana mazo, kas slēpusies aiz

mātes muguras.

– Vai, dieniņ! Cik liela izaugusi! Bija mazs ķipariņš, kad aizbraucāt.

Kate nobučo meitenīti.

Liene joprojām jūtas Kranča apdraudēta, turas Madarai pie rokas,

lai gan suns vairs nerej, bet luncina kuplo asti, augstu pacēlis kā karogu.

– Nāciet uz istabu! – aicina krustmāte. – Tūliņ uzcepšu olas ar speķi.

Būsiet izsalkušas.

Satraukums pārgājis. Madara ar interesi aplūko puķu dobes, priecājas

par pīlādzi, kas nobriedinājis koši sārtas kreļļu virtenes. Kad

pirms pieciem gadiem aizbrauca, bija tikai dažus sprīžus garš kociņš.

No kūts skan kazu blējieni, kas patīkami papildina lauku sētas mājīgumu.

Govis krustmāte netur. Par grūtu – jāgādā siens, lopbarība ziemai,

agri jāceļas slaukt. Toties ir krietns kazu pulks. No piena Kate sien

sieru, tirgus dienās ved pārdot. Pašai nav ne zirga, ne mašīnas, pāris

kilometrus tālāk ir autobusa pietura. Satiksme gan reta.

Virtuvē smaržo pēc sīpoliem. Garā virtenē tie karājas virs plīts.

– Vakar noņēmu. Izliku žāvēties, – kā atvainodamās, saka Kate.

Smārds kutina nāsis, bet netraucē baudīt virtuves jaukumus. Pie

griestu sijām piestiprināti zāļu tēju saišķi, uz palodzēm podi ar puķēm.

Katei patīk kārtība – viss savā vietā, glīts.

– Mammu, man gribas dzert, – čukst Liene, pastiepusies pirkstgalos,

lai tiktu tuvāk mātes ausij.

Pie plīts rīkodamās, Kate tomēr sadzirdējusi bērna vēlmi.

– Pienu gribi? – viņa pievēršas meitenei. – Kazas man pienīgas.

Varēsi dzert, cik tīk.

Meitene sarauc degunu.

– Man gribas ūdeni.

– Tad jau būsi stipri izslāpusi, – Kate no spaiņa pasmeļ akas ūdeni

un, vēlīgi smaidīdama, dod mazajai.

Pēc sātīgām pusdienām krustmāte izrāda istabas. Arī te uz palodzēm

puķes, smalki aizkari kā pilsētā. Pēc jumta uzlikšanas Madara

noplēsa izbalējušās tapetes, uzlīmēja jaunas. Šķiet, tas noticis vakar –

tapetes ir tikpat košas. Aizkari, ko bija atvedusi no Rīgas, joprojām balti.

– Izvēlies, kurā istabā gribi dzīvot, – Kate saka Lienei. – Tu jau esi

liela diezgan, lai pašai būtu sava istaba.

Bērns, kas līdz šim dzīvojis lielā saspiestībā ar mammu un kuram

piederējis tikai mazs stūrītis gultas galā, neziņā rausta sīkos plecus.

– Ņem šo! Te rītos iespīd saule, – piedāvā Kate. – Būs vieglāk pamosties.

Nelielajā istabā ir dīvāns, galds, krēsls un vecmodīgs drēbju skapis.

Agrāk te dzīvoja Kates dēls Visvaldis. Nu jau labi sen pārcēlies uz Liepāju,

kur esot izdevīgs darbs, liela ģimene. Madara aicināja uz Anetes

kāzām. Neatbrauca. Krustmāte bēdājās, ka dēlu nav gadiem ilgi redzējusi.

Esot aizņemts darbā, vadot lielu uzņēmumu.

Madara izvēlas istabu blakus meitai. Ja bērnam naktī gadās nelabi

sapņi, var ielīst gultā pie mammas. Šī vieta ir jauka – palodze pilna

krāšņām puķēm, tapetes saules krāsā, tāpēc istaba liekas gaišāka. Kad

pirka tapetes, jau toreiz bija sajūta, ka būs te jāmitinās. Lauki viņai

aizvien patikuši. Mazliet biedēja krustmātes paskarbais raksturs. Taču

laipnā uzņemšana liecina, Katei nav iebildumu, ka abas ar meitu kādu

laiku dzīvos te. Māju mantinieks, protams, būs dēls.

Kas traucēja tūliņ pēc Lienes piedzimšanas pārcelties pie krustmātes?

Leons, kuram pieder plašas mājas dažus kilometrus aiz meža?

Madara pasmaida. Nebūtu Jāņu nakts trakuma, kad abi gāja meklēt papardes

ziedu, nebūtu jaunākās meitas. Saka, bērni, kas ieņemti Jāņu

naktī, kad visi dabas spēki – gan labie, gan ļaunie – ir pašā kalngalā,

esot spēcīgi kā fiziski, tā garīgi. Vai tiesa?
